El Ple de Burjassot aprova dues mocions i el manifest pel Dia Internacional contra la violència de gènere
2025-07-24

La sessió ordinària de novembre del Ple de l’Ajuntament de Burjassot, celebrada aquest dimarts, ha suposat l’aprovació de dues mocions i del manifest pel Dia Internacional contra la violència de gènere. En els tres casos, l’aprovació ha sigut per unanimitat de tots els grups que componen el ple, PSPV-PSOE, Compromís, PP, Ciudadanos, EU i Totes amb Burjassot.

En primer lloc, i presentada per Ciudadanos, s’aprovava, amb esmena de Totes amb Burjassot, la moció per a la implantació de camins escolars segurs a Burjassot. La moció recull “instar a l’Ajuntament de Burjassot a realitzar enquestes a l’alumnat, així com a pares i mares dels centres educatius sobre els hàbits de mobilitat per a conéixer la situació actual”, i una vegada coneguts els resultats d’aquestes enquestes, se sol·licita que “es procedisca al disseny i a la implantació dels camins escolars segurs” amb la participació de tots els agents implicats en el projecte.

La segona de les mocions, presentada de manera conjunta per tots els grups, i aprovada amb una esmena de Totes amb Burjassot, dóna suport a les reivindicacions de les persones malaltes de fibromiàlgia perquè es complisca el desenvolupament de la proposició no de Llei sobre la millora a l’atenció sanitària a la fibromiàlgia.

Finalment, el Ple aprovava el manifest reivindicatiu pel Dia Internacional contra la violència de gènere elaborat pel Fòrum de participació per la Igualtat de Gènere de Burjassot.